ET Euroopa Liidu Teataja L 184/1

KOMISJONI MÄÄRUS (EL) 2017/1270,

14. juuli 2017,

millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses kaaliumkarbonaadi (E 501) kasutamisega kooritud, tükeldatud ja hakitud marjadel, puu- ja köögiviljadel

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,

ning arvestades järgmist:

(1) Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.

(2) Toidu lisaaineid käsitlevat liidu loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.

(3) 15. oktoobril 2015 esitati taotlus kaaliumkarbonaadi (E 501) kasutamise lubamiseks kooritud, tükeldatud ja hakitud marjadel, puu- ja köögiviljadel ning see tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.

(4) Värskete tükeldatud marjade, puu- ja köögiviljade valmistamisel võivad ensüümsed protsessid põhjustada toodete kvaliteedi halvenemist, näiteks muuta tooted pruuniks või tekitada struktuurikahjustusi, ja toidu kadu. Pruunistumise vastu saab kasutada askorbiinhapet (E 300). Askorbiinhape võib aga põhjustada rakukoe lagunemist, mille tagajärjel puu- ja köögiviljad muutuvad mõne päeva pärast pehmeks ja kaotavad oma värvi. Kaaliumkarbonaadi (E 501) kasutamine võimaldab tõhusamat kaitset pruunistumise vastu, kuna see toimib stabilisaatori ja happesuse reguleerijana ning kahjustab rakukude vähem kui askorbiinhape.

(5) Toidu teaduskomitee kehtestas karbonaatide puhul (3) ühtseks aktsepteeritavaks päevadoosi tasemeks „määratlemata“, mis tähendab, et aine ei kujuta tervisele ohtu, kui seda kasutatakse koguses, mis on vajalik soovitud tehnoloogilise mõju saavutamiseks.

(6) Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti (edaspidi „toiduohutusamet“) arvamust, välja arvatud juhul, kui kõnealune ajakohastamine ei mõjuta inimeste tervist. Kuna kaaliumkarbonaadi (E 501) kasutamine stabilisaatori ja happesuse regulaatorina kooritud, tükeldatud ja hakitud marjadel, puu- ja köögiviljadel kujutab endast kõnealuse loetelu ajakohastamist, mis tõenäoliselt ei mõjuta inimeste tervist, puudub vajadus küsida toiduohutusameti arvamust.

(7) Seepärast on asjakohane lubada kaaliumkarbonaadi (E 501) kasutamine stabilisaatori ja happesuse regulaatorina määruse (EÜ) nr 1333/2008 II lisas esitatud toidugrupi 04.1.2 „kooritud, tükeldatud ja hakitud marjad, puu- ja köögiviljad“ puhul vajalikus koguses (quantum satis). Selleks, et tagada tarbija teavitamine sellisest töötlusest, peaks kaaliumkarbonaadi (E 501) kasutamine piirduma müügipakendis jahutatud tarbimisvalmis töötlemata marjade, puu- ja köögiviljade ning müügipakendis töötlemata kooritud kartuliga.

(8) Seepärast tuleks määruse (EÜ) nr 1333/2008 II lisa vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1333/2008 II lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 14. juuli 2017 Komisjoni nimel president Jean-Claude JUNCKER

(1) ELT L 354, 31.12.2008, lk 16.

(2) Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).

(3) Report from the Scientific Committee for food (Toidu teaduskomitee aruanne), 25. seeria, 1990.